পুরীতে আকর্ষণ দু’টো। জগন্নাথ আর সমুদ্র। সমুদ্রের টানকেও কোনো ভাবে এড়িয়ে যাওয় যায় না। গা না ভেজালেও তাতে মন ভিজতে বাধ্য। রাতের গহন অন্ধকারে যেমন সে রহস্যময়, দিনে তেমনই আনন্দ-উচ্ছ্বল। রাতে সমুদ্রের গভীর কালো অন্ধকারে মিটিমিটি জ্বলতে দেখা যায় জেলেদের নৌকোর লণ্ঠন। দিনরাত এক করে ভাসছে অজানা নিয়তির সঙ্গে হাত মিলিয়ে। আবার পূর্ণিমার রাতে ঢেউয়ের সাদা ফেনা মুক্তোর মতো চিকচিক করে ওঠে। আর সকাল হলেই সমুদ্রকে ঘিরে কত ‘হাসি-কান্না হীরা-পান্না, দোলে ভালে’। বিশেষ করে স্নান করতে গিয়ে ছবি তোলার কাণ্ডকারখানা দেখে হাসতে হাসতে পেটে খিল ধরে যায়। মন ভরিয়ে দেয় সূর্যোদয়-সূর্যাস্তের আকাশ-সমুদ্রে রঙের খেলা। আর ঢেউদের ওঠা-পড়া কানে কানে উদাসী মনকে বলে যাবে অনেক কিছুই। শুধু কান পেতে শুনতে হবে তাদের ফিসফিসানি।